Δημήτρης Καιρίδης

Ο Δημήτρης Καιρίδης (Καβάλα, 1969) είναι Έλληνας καθηγητής Διεθνών Σχέσεων στο Πάντειο Πανεπιστήμιο και βουλευτής με το κόμμα της Νέας Δημοκρατίας από το 2019, ο οποίος συχνά εκφράζει φιλελεύθερες απόψεις και θέσεις. Υπηρέτησε ως υπουργός Μετανάστευσης και Ασύλου στην κυβέρνηση του Κυριάκου Μητσοτάκη από τις 27 Ιουνίου του 2023 μέχρι και τις 14 Ιουνίου του 2024. 

Βιογραφικά στοιχεία
Γεννήθηκε στην Καβάλα και μεγάλωσε στη Θεσσαλονίκη.

Σπούδασε Νομική στο Αριστοτέλειο Πανεπιστήμιο Θεσσαλονίκης, από όπου έλαβε το πτυχίο του το 1991. Στη συνέχεια, πραγματοποίησε μεταπτυχιακές και διδακτορικές σπουδές στο Διεθνείς Σχέσεις, το Διεθνές Δίκαιο και τη Διπλωματία, στη Σχολή Fletcher, στο Πανεπιστήμιο Ταφτς. 

Από το 1996 μέχρι το 2001 ήταν Διευθυντής του Προγράμματος Κόκκαλη για τη Νοτιοανατολική και την Κέντρο-Ανατολική Ευρώπη, στο Kennedy School, του Πανεπιστήμιου Harvard ενώ έχει διατελέσει και διευθυντής του Ιδρύματος Κόκκαλη στην Αθήνα. Από το 2007 ως το 2019 ήταν Επιστημονικός Σύμβουλος στο Ίδρυμα «Κωνσταντίνος Γ. Καραμανλής» στην Αθήνα. 

Από το 1999 έως το 2001 ήταν λέκτορας στο τμήμα Βαλκανικής Πολιτικής, στη Σχολή Πολιτικών Επιστηµών John F. Kennedy School of Government, του Πανεπιστημίου Χάρβαρντ. Το 2001 εκλέχθηκε Επίκουρος Καθηγητής Διεθνών Σχέσεως στο Τµήµα Βαλκανικών, Σλαβικών και Ανατολικών Σπουδών του Πανεπιστημίου Μακεδονίας ενώ το 2008 έγινε Αναπληρωτής στο ίδιο τμήμα. Το 2012 εκλέχθηκε Αναπληρωτής Καθηγητής Διεθνών Σχέσεων, στο Τμήμα Διεθνών, Ευρωπαϊκών και Περιφερειακών Σπουδών, του Παντείου Πανεπιστημίου.

Την περίοδο 2005 έως 2007 ήταν κάτοχος της Έδρας Ελληνικών και Ευρωπαϊκών Σπουδών «Κωνσταντίνος Γ. Καραμανλής» στο Πανεπιστήμιο Ταφτς.

Το 2017 έγινε ανεξάρτητο μη εκτελεστικό μέλος του ΔΣ της Ακρίτας ΑΕ, θέση από την οποία παραιτήθηκε τον Αύγουστο του 2019.

Από τον Σεπτέμβριο του 2014 ως τον Απρίλιο του 2019, συμμετείχε στην καθημερινή ενημερωτική εκπομπή Evening Report του τηλεοπτικού σταθμού Action 24, ασκώντας σφοδρή κριτική στην κυβέρνηση ΣΥΡΙΖΑ-ΑΝΕΛ.

 Πολιτική 
Στις ευρωεκλογές του 2019 ήταν υποψήφιος Ευρωβουλευτής με το κόμμα της Νέας Δημοκρατίας, αλλά έλαβε 135.000 σταυρούς και δεν εξελέγη. Μετά από πρόταση του Κυριάκου Μητσοτάκη κατήλθε ως υποψήφιος βουλευτής στη Β1' Εκλογική Περιφέρεια Βόρειου Τομέα Αθηνών όπου και εξελέγη για πρώτη φορά βουλευτής στις εκλογές του Ιουλίου του 2019, συγκεντρώνοντας 29.097 σταυρούς προτίμησης. Στις εκλογές του Μαΐου του 2023 διπλασίασε σχεδόν τους σταυρούς σε 52.000, καταλαμβάνοντας την 6η θέση πανελλαδικά σε αριθμό σταυρών.

Το 2011 ο Κυριάκος Βελόπουλος είχε δηλώσει ότι σε συνέντευξή του σε εφημερίδα των Σκοπίων ο Καιρίδης αποκάλεσε τον Μέγα Αλέξανδρο «ένα σωρό σκουπιδιών», ισχυρισμό που αρνείται ο ίδιος ο Καιρίδης και η δημοσιογράφος που πήρε τη συνέντευξη. https://dimitriskairidis.gr/fake-news/

Σε ένα σεμινάριο ενός ανοιχτού πανεπιστημίου το 2018 ο Καιρίδης είχε δηλώσει μεταξύ άλλων ότι είναι «μύθος» ότι «οι Έλληνες έχουν υπάρξει θύματα εθνοκαθάρσεων, γενοκτονιών» και ότι «ξαφνικά εμφανίζεται η Ποντιακή Γενοκτονία στα τέλη της δεκαετίας του ’80 για πολύ συγκεκριμένους λόγους». Η δημοσίευση των θέσεων του Καιρίδη τον Απρίλιο του 2019 προκάλεσε την αντίδραση ποντιακών οργανώσεων και η Παμποντιακή Ομοσπονδία Ελλάδος και η Πανελλήνια Ομοσπονδία Ποντιακών Σωματείων ζήτησαν την αποπομπή του από το ευρωψηφοδέλτιο της Νέας Δημοκρατίας. Αντιδράσεις προκάλεσαν και άλλες δηλώσεις του, όπως ότι οι Έλληνες είναι «παιδιά των Οθωμανών» και «τεχνητό έθνος [όπως] και οι Μακεντόνσκι». Ο ίδιος απάντησε ότι υπήρξε διαστρέβλωση των απόψεών του και ότι μιλούσε για την πολιτική χρήση της ιστορίας.

Παραπομπές

Εξωτερικοί σύνδεσμοι
 Προσωπική ιστοσελίδα Δημήτρη Καιρίδη

Κατηγορία:Καθηγητές Παντείου Πανεπιστημίου
Κατηγορία:Βουλευτές εκλεγμένοι με τη Νέα Δημοκρατία
Κατηγορία:Βουλευτές Β1΄ Βόρειου Τομέα Αθηνών
Κατηγορία:Έλληνες υπουργοί Μετανάστευσης και Ασύλου
Κατηγορία:Απόφοιτοι της Νομικής Σχολής του Αριστοτελείου Πανεπιστημίου Θεσσαλονίκης